Anno Domini millesimo quadringentesimo septuagesimo nono edita sunt, diffinita et promulgata quae sequuntur, in generali Capitulo apud Cistercium celebrato. ORATIONES 1.   Pro sanctissimo… Sixto… Papa IV, necnon… et maxime pro… Guillermo, episcopo Ostiensi, S. R. E. presbytero cardinali, nostrique Ordinis in Curia benevolo protectore… *etc. ut in anno* 1471. 2.   Praeterea pro serenissimo … *etc. ut in anno* 1472. 3.   Insuper pro burgensibus … *etc. ut in anno* 1449. 4.   Ceterum pro pace … *etc. ut in anno* 1449. 5.   Demum pro felicis … *etc. ut in anno* 1470. [DIFFINITIO] GENERALIS 6.   Cum Ordo noster Cisterciensis specialiter et expresse ac iuste domino abbati et conventui Cistercii ac ipsi monasterio Cisterciensi sit obligatus veraciter in summa 25448 francorum seu florenorum aureorum et 3 grossorum argenteorum de antiquo debito, cum resta ultimorum computorum quae ascendit ad summam 2308 florenorum, 14 solidorum, 2 den. monetae Capituli, de et pro toto tempore praeterito… contributionem novem millium florenorum … *etc. ut in anno* 1449. INSTITUTIO PROCURATORIS GENERALIS ORDINIS 7.   Generale Capitulum de vita, moribus, conversatione, sufficientia, idoneitate, fidelique diligentia, ac ceteris virtutibus fratris Petri Ryolis, s. th. pr., monasterii Bonaevallis Ruthenensis expresse professi, debite et sufficienter informatum, ipsum elegit, fecit, creavit et nominavit, eligit, facit, creat et nominat generalem totius nostri Cisterciensis Ordinis in Curia romana procuratorem, cum omnibus clausulis et articulis ad id necessariis et opportunis per reverendissimum dominum nostrum Cisterciensem apponendis, specificandis et declarandis, in plenaria Ordinis potestate. IMPOSITIO SUBSIDII GRATIOSI 8.   Praesens generale Capitulum flebili consideratione maxima Ordinis debita, quibus tam in Curia romana et apud multos bancarios etiam multipliciter obligatur, satisfacere non potuit subsidium ratione legationis anno Domini 1473 ad Sanctissimum Dominum Summum Pontificem et Sanctam Sedem Apostolicam, pro defensione et tuitione iurium, libertatum et privilegiorum Ordinis transivisse sufficiens non potuit subsidium eodem anno, propter hoc super monasteria Ordinis onera et agenda mente revolvens, et ob hoc in sex millibus et quingentis scutis aureis ac regiis et novis communiter currentibus obligatum se sentiens, nec aliter quam per bonorum et fidelium Ordinis personarum ab his miserabilibus vinculis se posse exonerare conspiciens attendensque, quod et bona corporis mystici pro sui totius corporis conservatione, si et quidquid possunt exponere tenentur, idem generale Capitulum gratiosum subsidium, et collectionem praefatae summae sex millium quigentorum [quingentorum ] auri scutorum novorum regiorum nunc communiter currentium, pro quolibet triginta duos solidos unum denarium turonensem bonae monetae Franciae computando ; omnibus et singulis utriusque sexus Ordinis monasteriis, prioratibus ac aliis locis regularibus secundum taxas et quotas per Diffinitores eiusdem praesentis Capituli, et per commissarios per ipsum deputatos levandi, colligendi et recipiendi, ordinat et imponit, volens et decernens ipsum subsidium ab omnibus et singulis Ordinis abbatibus, abbatissis, commendatariis, prioribus, priorissis, cellerariis, rentariis et officiariis quibuscumque saecularibus aut regularibus cuiuscumque dignitatis, conditionis vel status existant, per eosdem ad id deputatos exigi, requiri, recipi, et realiter et de facto levari ; omnes et singulos praedictos et eorum loca tenentes per censuras Ordinis, excommunicationem, interdictum, suspensionem a divinis officiis, personaliter veniendi ad proximum generale Capitulum citationem et omnes alias iuris et iustitiae vias debite et indissimulanter compellendo. Et si aliqua loca ad solutionem praedicti subsidii invenerint non imposita vel taxata, illis et eorum cuilibet secundum suae conscientiae aequitatem prout iustius poterunt fidelem et rationabilem taxam et quotam imponant, et ad realiter et debite solvendum compellant debitas valentes et sufficientes de receptis quittantias faciendo, super quo eorum conscientias coram Summo Iudice oneramus ; eisdem commissariis seu receptoribus sub censuris per Capitulum declarandis iniungendo et praecipiendo, quatinus ante proximum festum Dominicae Resurrectionis, summas, quotas et taxas in provinciis et locis sibi commissis per se vel alium receptas et recipiendas domino Cisterciensi ad eas integraliter recipiendas ordinate afferant, apportent seu per fidelem et securum nuntium fideliter transmittant, et sibi de receptis bonum, verum et fidelem computum reddant eidemque domino Cisterciensi benigne committit praesens generale Capitulum, ut ubi aliquis commissariorum deputatorum per se vel per alium commissum sibi onus exsequi non valeret, vel debitum suum non faceret, alium loco ipsius iustitia subrogare et ordinare possit et valeat, prout sibi melius et magis expediens videbitur, omniaque alia augendo et diminuendo suppleat, quae hic omissa esse possunt, renuentes, rebelles et in aliquo contradicentes non solum ad solvendum principale, sed etiam expensas viriliter et debite compellendo. ELECTIONUM CONFIRMATIONES 9.   Promotionem, institutionem et installationem fratris Ioannis Darnecton, cellerarii et monachi expresse professi monasterii B. M. de Fontibus in Anglia, per abbatem monasterii Rievallis commissarium domini Claraevallis, s. th. pr., eiusdem monasterii immediate patris abbatis, ad dignitatem abbatialem ipsius monasterii de Fontibus, tunc vacantis per expressam et puram resignationem fratris Thomae Swynton novissimi abbatis praedicti monasterii in manus memorati commissarii, ac etiam omnia alia in decreto contenta, cui praesentes annectuntur, tamquam iusta et secundum Deum ac etiam statuta Ordinis canonice facta, praesens generale Capitulum confirmat, ratificat et approbat, supplendo omnes et singulos defectus, si qui forsan in praemissis contigerint. 10.   Electionem, institutionem et installationem fratris Thomae Vituli ad dignitatem abbatialem monasterii B. M. de Fontanis albis, monasterio Savigniaci directe subiecti, per resignationem fratris Maturini Freumi, eiusdem monasterii novissimi abbatis, per dominum Cisterciensem, s. th. pr., et Capituli generalis potestate fungentem, rite, canonice et per viam Spiritus Sancti factam et celebratam, prout… *etc.* approbat. 11.   Ad idem, pro fratre Henrico… cellerario monasterii Sturzelbrun, ad dignitatem abbatialem eiusdem monasterii per abbates monasteriorum Novicastri et Wernevillerii, abbatis monasterii Maceriarum dicti monasterii Sturzelbrun immediati patris abbatis commissarios. 12.   Ad idem, pro fratre Bernardo Viardi, monasterii Claraevallis professi, ad dignitatem abbatialem monasterii Pontisfrigidi Metensis, per dominum Morimundi, patrem abbatem, etc. 13.   Ad idem, pro fratre Ioanne, priore monasterii de Walkenreyde, ad dignitatem abbatialem eiusdem monasterii, per abbatem monasterii Campensis, ipsius monasterii patrem abbatem, etc. 14.   Capitulum generale cassat, irritat et annullat decretum promotionis abbatis de Calercio, tamquam contra ius et Ordinis constitutiones factum, quem dictum Capitulum de novo promovet in abbatem, omnes et singulos defectus qui in prima eius promotione quomodolibet contingerint supplendo. CONFIRMATIONES TRACTATUUM 15.   Viso et diligenter examinato tractatu inter venerabilem coabbatem monasterii Balernae, dilectos filios priorem et conventum eiusdem monasterii ex una et honorabilem virum dominum Petrum Symonot in ordine sacerdotali constitutum, ac fidelem mercatorem Ioannem Aubelin apud Divionem commorantem ex altera, cui tractatui nostrae praesentes annectuntur, cognitisque causis et rationibus eiusdem tractatus rationabiles esse ac necessarias, et eidem monasterio perutiles, praesens generale Capitulum eumdem tractatum, sicut iacet, confirmat, roborat et acceptat, supplendo omnes et singulos defectus, si qui forte ex errore scriptorum aut alias essent in eodem tractatu, propter quem seu quos aliquid allegari posset contra et adversus dictos dominum Petrum et Ioannem Aubelin, quominus dictus tractatus plenarium sortiri non debeat effectum, in plenaria Ordinis potestate districtissime sub poena excommunicationis, suspensionis, interdicti et aliis censuris Ordinis mandando et praecipiendo eisdem abbati et conventui de Balerna, quatinus dictum tractatum per eos solemniter et mature passatum impleant et observent, et praefatos dominum Petrum et Ioannem Aubelin omnino indemnes ac contentos seu circa omnia contenta in eodem tractatu reddant et faciant. Datum sub appensione sigilli Diffinitorum, etc. 16.   Capitulum generale confirmat, ratificat et approbat tractatum inter abbatum et conventum monasterii de Caroloco ex una parte, et magistrum Ioannem Marescalli ex altera, super re plenius in ipso tractatu declarata passatum, cui tractatui praesens diffinitio cum confirmationibus dominorum Cistercii et Claraevallis annectitur. 17.   Tractatum passatum, initum et concordatum inter dominum Cisterciensem et conventum suum ex una, et religiosos viros priorem et conventum B. M. de Monte Carmeli apud Divionem partibus ex altera, de et super venditione et deliberatione cuiusdam domus vulgariter nuncupata Domus rubea, prout plenius continetur in litteris super hoc confectis, tamquam iustum, utilem et valde pro utroque conventu necessarium, praesens generale Capitulum ratificat, approbat et confirmat. COMMISSIONES 18.   Cum generale Capitulum anno superiore quosdam venerabiles abbates, tam gallicanae quam germanicae nationum delegaverit, qui secundum serenissimi et invictissimi domini nostri, domini Mathiae regis Hungariae, Bohemiae, etc., necnon illustrissimae dominae Beatricis ipsius generosissimae conthoralis, sanctissimum desiderium in certis Ordinis praefatae germanicae nationis monasteriis in diffinitione tunc edita explicatis, centum vel eo circa regulatos monachos colligerent, ac maiestati regiae, quatinus de eisdem monachis aut eorumdem portionibus monasteria certa praefati inclitissimi Hungariae regni hactenus desolata et depopulata, ac in eorumdem utroque statu spirituali scilicet et temporali pene collapsa repopulari, restaurari, reformari, ac in pristinum statum sanctae observantiae regularis reduci ad honorem et gloriam divinae Maiestatis et gloriossimae [gloriosissimae ] Virginis Matris, reparationemque status monastici et animarum salutem possent cum debitis honore et reverentia praesentarent et offerrent. Ac praeterea ipsi praedicti abbates commissarii et delegati apud Herbipolim civitatem Franconiae, plures Ordinis patres convocantes, pauci tamen numero propter varia tunc eis occurrentia impedimenta, ad constitutam diem convenientes, ad dictorum religiosorum collectionem nec ad aliam commodiorem pro materia principali conclusionem descendere valentes, de famosissima domini nostri regis Hungariae benignitate, clementia et longanimitate non mediocriter confidentes, materiam ipsam ad praesentis Capituli generalis examen plenius disponendam remiserint, praesens generale Capitulum volens et summis desideriis cupiens tam salubre et tam sanctum negotium fine debito terminari, reverendissimum in Christo patrem dominum nostrum Cisterciensem, s. th. pr., nostri totius Ordinis reformatorem generalem ad huiusmodi oneris latiorem decisionem et considerationem, diffiniendo humiliter deputavit et delegavit, ipsum orando ut si quovismodo fieri possit ad partes illas transeat, et si opus sit congregationem patrum ubi et secundum quod necessarium viderit faciat, et cum eisdem rem istam sacram tractet, et ad reparationem dictorum monasteriorum Hungariae, iuxta regalem devotionem perficiat in plenaria Ordinis potestate. Quod si praefatus reverendissimus pater noster sive propter corporalem aegritudinem, sive propter guerrarum pericula, personaliter ad partes illas transire non posset, ne tam sanctum opus imperfectum maneat, sed ut melius inchoari, ordinatius et fructuosius terminari possit et valeat, de Ebraco, de Fonte salutis, s. th. pr., et de Lanckheim monasteriorum abbatibus et duobus eorum, idem generale Capitulum in virtute salutaris obedientiae committendo praecipit et mandat, quatinus inter se videant, et quantocius commode poterint de loco et tempore cuiusdam Capituli seu congregationis generalis concludant, absque praeiudicio auctoritatis Capituli generalis et superioritatis seu iurisdictionis et auctoritatis monasterii Cistercii. In qua quidem congregatione abbates germanicae nationis et vicinorum locorum, quos ad praemissa tractanda et diffinienda vocandos iudicabunt auctoritate dicti Capituli convocabunt, et matura discussione facta inter eos iudicant, iuxta prudentiae discretionis et zeli industriam sui, ad charitative providendum in hoc sancto negotio ; quinimo, si opus sit, quod Deus avertat ! debita compulsione ad complementum praemissorum utentur tam pro necessaria conclusione fienda, quam pro congregandis religiosis et conductioni eorum ad dictum serenissimum dominum regem, et constitutione seu distributione eorumdem diversis monasteriis, prout in singulis pro meliori eis videbitur, insuperque tractabunt iuxta conscientiarum suarum dictamen et religionis nostrae statuta de paternitatibus monasteriorum, qui de novo instaurabuntur. Et in praemissis se iuvabunt de pecuniis contributionum Ordinis prout discretioni eorum melius videbitur ; praefato domino nostro Cisterciensi cuncta quae circa dictam assignationem dictae congregationis fecerint ante diem assignationis intimando, ut si Domino permittente, sublatis impedimentis ad eam transire poterit, ipse, ut dictum est, vadat, aut si in Alemanniam transire non possit, denuntiet eisdem patribus, quid ulterius agendum fuerit ; et nihilominus si aliquo casu accidente nuntii redire non possint, dicti abbates superius nominati cuncta praemissa prosequantur et ad debitum finem perducant, ut praemissum est, perinde ac si ipse reverendissimus pater noster Cisterciensis praesens adesset, in plenaria Ordinis potestate, invocato ad praemissa et ea tangentia, si opus fuerit, brachii saecularis auxilio, consilio et favore. Omnibus igitur regularibus personis Ordinis per praefatos coabbates nostros convocandis firmiter damus in mandatis, in virtute salutaris obedientiae, et sub excommunicationis latae sententiae poena, quatinus in praemissis omnibus et ea tangentibus eisdem coabbatibus nostris tamquam eidem generali Capitulo obediant et assistant. 19.   Capitulum generale diffiniendo committit abbatibus de Gratia Dei et de Charone et eorum cuilibet, quatinus quam commode fieri poterit, se informent super conversatione, vita et moribus fratris Iacobi de la Nouhe, professi monasterii de Ré, quem secundum eius merita vel demerita ita tractent, quod mali rumores, qui de eo in dedecus Ordinis currunt perpetuo sopiantur, et quod non sit opus in posterum rem eius retractare, in plenaria Ordinis potestate. 20.   Committit praesens generale Capitulum abbatibus de Ardorello et de Candelio, ut se transferant ad monasterium monialium de Bonoloco, et ibidem per censuras Ordinis sorores eiusdem loci super suis excessibus et signanter quia munus benedictionis monachicae, absque patris abbatis licentia ab episcopo receperunt, corrigant et puniant, dentque eis leges Ordini consonantes, ad quarum observantiam eas compellant in plenaria Ordinis potestate. 21.   Capitulum generale diffiniendo reverenter committit domino Cistercii, ceterisque primis abbatibus et aliis quos secum voluerint in hac parte assumere, omnes et singulas causas, in plenaria Ordinis potestate, diffiniendi et terminandi, quae in praesenti diffiniri et terminari nequeunt. 22.   Abbati de Caroliloco, s. th. pr., Capitulum generale diffiniendo committit, praecipit et mandat, quatinus super causis transitus ad Ordinem nigrum fratris Dorin, professi monasterii de Misericordia Dei, se informet, et secundum quod expediens videbitur, salva Ordinis disciplina, eumdem fratrem ad Ordinem et locum priorem revocet et recipiat, aut sicuti est, relinquat. 23.   Abbatibus de Sylva Melonni et de Lanvaux, et eorum cuilibet in solidum, generale Capitulum committit, praecipit et mandat, quatinus se informent super quadam diffinitione anno praeterito edita, eiusque executione, eorumque quae occasione cuiusdam hominis nominati Christofori Rivelloni a dicto monasterio expulsi acciderunt, et secundum quod invenerint controversias inde ortas praedicta diffinitione non obstante, et terminent et sopiant, monasteriumque ipsum visitent et reforment in plenaria Ordinis potestate, nec omittant quae fecerint proximo Capitulo confirmanda vel infirmanda fideliter referre. 24.   Abbati de Pontigniaco diffiniendo committit et praecipit praesens generale Capitulum, quatinus ad monasterium de Quinceyo se transferens seipsum informet super quodam tractatu inter abbatem et conventum ex una, et Laurentium Cruchot, Nicolaumque et Guidonem fratres pro se, eorumdem uxoribus et liberis partibus ex altera, passato de quadam grangia dicta Massoub ad certas vitas praenotatis hominibus tradita, quem tractatum si invenerit esse rationabilem et utilem, proximo generali Capitulo referat, ut secundum eius tenorem, si opus est, approbetur. 25.   Generale Capitulum revocat commissionem abbatis de Gratia Dei ad triennium. 26.   Capitulum generale revocat diffinitionem anno elapso editam, pro visitatione monasterii de Spinoso loco, abbatibus de Alna et de Villari commissam. IUDICES 27.   Audita querimonia nobilis viri Wernheri Loibly, civis Bernensis, ex parte decimarum de Elswil et de Balsurguen monasterio de Altocristo pertinentium, quas pro spatio novem annorum continuorum anno Domini 1475 incipientium, nomine abbatis et totius conventus dicti monasterii de Altocristo, sibi admodiavit frater Petrus Gacheti, conventualis cellerarius et procurator eiusdem monasterii, prout ex litteris inde confectis eidem generali Capitulo exhibitis plenius patere videtur, cuius admodiationis gratia tempore guerrarum ipsae decimae cum domibus et pertinentiis suis, ut asserit idem Wernherus ipsi monasterio de Altocristo per eum fuerunt salvatae, quae aliunde hostiliter devastatae fuissent, quas tamen decimas finita guerra ipsius monasterii abbas quibusdam aliis locavit et admodiavit, priore admodiatione per plures annos ante terminum suae admodiationis spreto et repudiato, generale Capitulum committit abbati de Aurora, quatinus citatis coram se partibus ad locum et diem competentem, allegationibus earum diligenter auditis et intellectis, prout melius viderit et cognoverit, debitum iustitiae complementum administret, ipsas partes ad tenendum ea quae per ipsum decreta fuerint, per censuras Ordinis compellendo, in plenaria ipsius Capituli generalis et totius Ordinis potestate. 28.   Abbati de Caroliloco, s. th. pr., Capitulum generale committit, praecipit et mandat, quatinus super controversia quam in prioratus B. M. de Guenmeto vertitur, diligenter se informans ad pacificationem et finalem huiusmodi controversiae et circumstantiarum eiusdem determinationem iuridice et regulariter procedat, in plenaria Ordinis potestate. [DIFFINITIONES] SPECIALES 29.   Praesens generale Capitulum dat domino Cistercii et illis quos secum de suo conventu voluerit assumere aut deputare, auctoritatem et plenum posse interpretandi et exponendi quamdam diffinitionem, super missa *de Requiem* per conventum Cistercii alta voce quotidie celebrata et celebranda, anno Domini 1406 editam, et etiam eamdem concordandi ad usus et ceteras Ordinis constitutiones pro missarum debita ordinaria et pacifica celebratione olim digestas, editas, promulgatas et approbatas, et cetera in hac parte agendi et perficiendi, quae dictum Capitulum agere et perficere posset, si actualiter sederet, eius quod actum et conclusum fuerit in hac re approbationem et confirmationem reservando. 30.   Summum retributorem bonorum omnium, qui nullum bonum irremuneratum reliquit imitari cupiens praesens generale Capitulum, fratrem Martinum, dudum abbatem Sancti Gothardi in Hungaria, propter multiplicia sua merita et opera virtuosa, quibus in Ordine claruit, et propter quae minus iuste plurima pertulit opprobria, in priorem et administratorem perpetuum monasterii seu prioratus Varadini Petri, in comitatu Sezennae, Colocensis dioecesis, instituit, utrumque regimen eiusdem monasterii seu prioratus sibi committendo mandans ac praecipiens in virtute salutaris obedientiae et sub excommunicationis latae sententiae poena, omnibus et singulis dicti monasterii seu prioratus personis regularibus, donatis quoque servitoribus et vassallis eiusdem, quatinus dictum fratrem Martinum in priorem suum indubitatum recipiant, obedientiam debitam eidem faciendo, alioquin mandat et praecipit omnibus et singulis ipsius Ordinis abbatibus et personis regularibus ubilibet constitutis qui per dictum priorem super hoc requisiti fuerint, quatinus dicti prioratus religiosos seu personas regulares ad recipiendum dictum priorem, eique fideliter obediendum per censuras Ordinis aut alias poenas debitas compellant, aut si compelli non possint, eos eiiciant et alios bonos et honestos religiosos dicto priori obedientes ibidem reponant, in plenaria Ordinis potestate. 31.   Praesens generale Capitulum monet omnes et singulas Ordinis personas sub excommunicationis poena quatinus, infra viginti dies ab intimatione huius diffinitionis, reddant et restituant domino Morimundi et suo monasterio omnes et singulos libros ac etiam omnia et singula alia bona mobilia et immobilia, puta cartas, scedulas, vasa aurea vel argentea, mappas, linteamina seu quaecumque alia bona ; huius diffinitionis omnibus et singulis nostri Ordinis sacerdotibus super hoc requirendis executionem committendo. Datum sub appensione… etc. 32.   Capitulum generale in quantum potest et debet, dispensat cum sorore Catherina de Sages, ut non obstante quod sit minor aetate, sua bona et virtuosa dispositione attenta, nihilominus eiusdem promotio debeat tamquam canonica reputari, nam senectus venerabilis est non diuturna, neque annorum numero computata. 33.   Capitulum generale supportat abbatem de Signiaco a transmissione scolaris ad studium universale, ad triennium a data praesentis diffinitionis computandum. 34.   Capitulum generale praecipit et mandat abbatibus de Frigidomonte et de Lanneyo, ut scolari de Belloprato in subsidium lecturae suae summarum realiter, anno sequenti, similes summas illis distribuant et solvant, quas per triennium elapsum eidem scolari persolverunt, huius diffinitionis executionem abbati de Caroliloco, s. th. pr., committendo. 35.   Capitulum generale ob reverentiam Dei Virginis gloriosae permittit quod conventus monasterii de Fontanis albis, pout [prout ] consuevit, dicat, decantet et recitet *Inviolata, integra*, etc. 36.   Capitulum generale ordinat fieri procuratorium abbati de Bellaaqua super alienatione loci de Bocheto membro, quod tunc fuit unitum monasterio Aquaebellae per dominum cardinalem Sancti Petri ad Vincula facta, et dictum membrum possit dicto monasterio Aquaebellae reuniri. 37.   Capitulum generale misericorditer concedit fratri Iacobo du Chasne, sacerdoti religioso de Gratia, spatium trium mensium a die datae praesentis diffinitionis computandum, sibi in Ordine benevolum receptorum procurandi. 38.   Capitulum generale dat licentiam priori et conventui monasterii de Bolbona per certum receptorem in hac parte deputandum, recipiendi pecunias, quas pro fundatione cuiusdam missae dietim in honorem gloriosae Virginis Mariae celebrandae persolvendas annuatim, quondam praepotens et egregius dominus, dominus comes Fuxi assignavit, ita tamen quod taliter pecuniae illae distribuantur et tractentur, quod conventus ipse nec eiusdem fratres de vitio proprietatis in futurum quomodolibet valeant redargui. 39.   Capitulum generale ordinat, ut Summo Pontifici rescribatur, quatinus casset et annullet litteras suas virtute quarum monasterium monialium Bituminis unitum fuit cuidam capellae ad instantiam dominae ducissae Sabaudiae, omnis prosecutionis huius rei negotium procuratori generali committendo. CITATIONES 40.   Auctoritate Capituli generalis fratres Ioannes Cornet et Guillelmus de Moncello, religiosi Ordinis, pro dignitate abbatiali in monasterio de Fulcardimonte contendentes ad proximum generale Capitulum, ad ea quae tunc eis per promotorem causarum obiicientur, quod iustum fuerit, responsuri, sub poena perditionis iuris et causae ipsorum peremptorie citentur, quidquid per eosdem contendendo actum est violenter annullando, et sub simili poena districte praecipiendo eisdem, ne medio tempore aliquid ulterius in praeiudicium monasterii attentent aut aliqui de quibuscumque ipsius monasterii rebus mobilibus aut immobilibus quomodolibet alienari procurent, quinimo ad quorumdam alienatorum plenariam restitutionem omnino se disponant, effective compellantur ; executionem huius diffinitionis omnibus et singulis Ordinis regularibus personis super hoc requirendis, sub censuris Ordinis committendo. SUFFRAGIA 41.   Pro generoso et nobili viro Thoma de Moncy milite, Ioanna eius uxore et liberis eorumdem. 